

KLASA: 603-01/24-01/01

URBROJ: 149-03-01/01-24-1

Zagreb, 24. svibnja 2024.

Na temelju članka 3. Pravilnika o sadržaju godišnjeg plana edukacija za stručno usavršavanje, standardiziranju programa usavršavanja, odabiru materijala za provedbu programa usavršavanja i odabiru predavača na Akademiji socijalne skrbi (u daljnjem tekstu: Akademija) KLASA: 007-04/24-01/1, URBROJ: 149-04-02/01-24-10 od 21. svibnja 2024.

**AKADEMIJA SOCIJALNE SKRBI OBJAVLJUJE**

**JAVNI POZIV**

**ZA DOSTAVU PROGRAMA USAVRŠAVANJA, MATERIJALA ZA PROVEDBU PROGRAMA USAVRŠAVANJA I ISKAZ INTERESA PREDAVAČA ZA PROVOĐENJE PROGRAMA USAVRŠAVANJA AKADEMIJE SOCIJALNE SKRBI**

za temu

**Javni nastupi i komunikacija s medijima**

Na javni poziv (u daljnjem tekstu: Poziv) mogu se prijaviti fizičke ili pravne osobe, a prijave se podnose na obrascu 1A koji je u privitku ovog Poziva.

Predviđeno trajanje programa usavršavanja je 2 dana, u maksimalnom trajanju od ukupno 16 sati.

Ciljna skupina programa usavršavanja su: ravnatelj, zamjenik ravnatelja, pomoćnik ravnatelja i predstojnici županijskih službi Hrvatskog zavoda za socijalni rad, ravnatelj i pomoćnici ravnatelja Obiteljskog centra, ravnatelj i zamjenik ravnatelja Centra za posebno skrbništvo te ravnatelji domova socijalne skrbi kojima je osnivač Republika Hrvatska.

Održavanje programa usavršavanja predviđeno je u 4 termina:

* od 25. do 27. lipnja 2024., Trogir, otok Čiovo
* od 2. do 4. srpnja 2024., Trogir, otok Čiovo
* od 2. do 4. rujna 2024., Dubrovnik
* od 4. do 6. rujna 2024., Dubrovnik

Broj sudionika po terminu je okvirno 25.

Prijavljeni Program:

* mora biti usklađen s jasno definiranim ciljevima i ishodima učenja
* mora se temeljiti na integraciji teorije i prakse
* mora odgovarati na specifičnosti polaznika edukacija
* mora biti utemeljen na suvremenim stručnim i teorijsko-znanstvenim spoznajama, odnosno praktičnim iskustvima.

Materijali:

Sadržaj materijala mora odgovarati sadržaju programa usavršavanja

Predavač:

* mora imati odgovarajuće obrazovanje u odnosu na sadržaj koji predaje
* mora imati stručna znanja i iskustvo u odnosu na program usavršavanja
* mora biti uključen u kontinuirano stručno usavršavanje u području od značaja za prijavljeni program usavršavanja
* mora imati iskustvo u provođenju edukacija.

Na Poziv se uz prijavu dostavlja:

* program usavršavanja koji sadrži sažeto teorijsko objašnjenje tema, ishode učenja obuhvaćenih sadržajem i precizni plan provedbe programa
* popunjeni obrazac 1B koji se nalazi u privitku Poziva
* materijali za provedbu programa usavršavanja[[1]](#footnote-2)
* životopis i ostala dokumentacija autora programa i predavača.

Uz životopis autora programa i predavača potrebno je priložiti i:

* presliku svjedodžbe ili diplome kao dokaz o završenom stupnju obrazovanja
* dokaze o posjedovanju stručnih znanja i iskustva (potvrde, uvjerenja, certifikati, izjava poslodavca i dr.)
* dokaze o uključenosti u kontinuirano stručno usavršavanje u području od značaja za prijavljeni program usavršavanja  (potvrde, uvjerenja, certifikati i dr.)
* dokaze o iskustvu u provođenju edukacija (potvrde, uvjerenja, certifikati i dr.)
* izjavu predavača da je upoznat i suglasan sa sudjelovanjem u provođenju programa usavršavanja (u privitku Poziva - Obrazac SP)
* za fizičke osobe: potvrdu Porezne uprave ili drugog nadležnog tijela države u kojoj osoba ima prebivalište iz koje je razmjerno da osoba nema duga po osnovi javnih davanja
* za pravne osobe: potvrdu Porezne uprave ili drugog nadležnog tijela u državi poslovnog nastana gospodarskog subjekta iz kojeg je razmjerno da je gospodarski subjekt ispunio obveze plaćanja dospjelih poreznih obveza i obveza za mirovinsko i zdravstveno osiguranje
* za fizičke osobe: uvjerenje da se ne vodi kazneni postupak (ne starije od 6 mjeseci) ili drugi jednakovrijedni dokument iz koje je vidljivo da se ne vodi kazneni postupak za djela koja se progone po službenoj dužnosti
* za pravne osobe: uvjerenje da se ne vodi kazneni postupak (ne starije od 6 mjeseci) ili drugi jednakovrijedni dokument u državi poslovnog nastana gospodarskog subjekta odnosno državi čiji je osoba državljanin iz koje je vidljivo da se protiv gospodarskog subjekta ili osobe koja je član upravnog, upravljačkog ili nadzornog tijela ili ima ovlasti zastupanja, donošenja odluka ili nadzora toga gospodarskog subjekta ne vodi kazneni postupak za djela koja se progone po službenoj dužnosti
* za fizičke osobe: izjava o neosuđivanosti (u privitku Poziva – obrazac 1N)
* za pravne osobe: izjavu o neosuđivanosti (u privitku Poziva: posebno za osobe ovlaštene za zastupanje gospodarskog subjekta – obrazac 2N i posebno za predavače – obrazac 1N)

U slučaju da prijavljeni program usavršavanja ima više autora i/ili predavača, za sve autore i predložene predavače potrebno je dostaviti životopis i ostalu dokumentaciju propisanu Pozivom te svaki predavač mora ispuniti gore opisane uvjete za predavače.

Prilikom dostave dokumentacije:

* obrasci 1A i 1B moraju imati obavezno naznačen datum i biti potpisani od strane prijavitelja
* svi obrasci iz privitka Poziva moraju biti čitko i bez ispravaka ispunjeni na računalu
* dokumenti se dostavljaju u .pdf formatu
* sva tražena dokumentacija skenira se kao jedna cjelovita mapa i dostavlja u komprimiranoj datoteci u jednoj elektroničkoj pošti.

Ako prijava nije potpuna, podnositelj prijave će biti obavješten elektroničkim putem da u roku od tri dana od dana slanja obavijesti otkloni nedostatke u prijavi. Ako podnositelj prijave u propisanom roku ne otkloni nedostatke, smatrat će se da je odustao od prijave.

Prijave će se zaprimati do **31. svibnja 2024. najkasnije do 16:30 sati** na adresu elektroničke pošte pisarnica@asosk.hr, s naznakom u naslovu predmeta elektroničke pošte “ZA JAVNI POZIV"

Nepravovremene prijave, prijave poslane redovnom poštom, rukom pisane prijave, prijave koje neće biti poslane na propisanim obrascima Akademije ili na drugi način podnesene prijave protivno uvjetima ovog Poziva, neće se razmatrati.

Svi programi usavršavanja koji će biti prijavljeni na ovaj Poziv biti će bodovani sukladno navedenim uvjetima te će biti odabran jedan prijavitelj čiji program usavršavanja, materijali i predavači ostvare ukupno najveći broj bodova.

Pravilnikom o sadržaju godišnjeg plana edukacija za stručno usavršavanje, standardiziranju programa usavršavanja, odabiru materijala za provedbu programa usavršavanja i odabiru predavača na Akademiji socijalne skrbi KLASA: 007-04/24-01/1, URBROJ: 149-04-02/01-24-10 od 21. svibnja 2024., propisan je način odabira programa usavršavanja, materijala i predavača.

Iznosi naknada za prijavitelje su, sukladno Odluci o kriterijima za određivanje i visinu naknada vanjskim suradnicima KLASA: 007-03/24-01/1 URBROJ: 149-05-01/01-24-09 od 23. svibnja 2024. određeni u iznosu od 40,00 EUR neto za predavača po satu trajanja radionice te 70,00 EUR neto u fiksnom iznosu za izradu obrazovnog materijala. Sat radionice traje 60 minuta.

Obavijest o odabranom prijavitelju biti će javno objavljena na stranicama Ministarstva rada, mirovinskoga sustava, obitelji i socijalne politike u roku od 3 dana od dana donošenja stručne ocjene Programskog vijeća.

Dostavom prijave i dokumentacije iz ovoga Poziva prijavitelji su suglasni da Akademija prikuplja i obraduje njihove osobne podatke navedene u prijavi i priloženoj dokumentaciji.

Akademija će sa osobnim podatcima postupati sukladno Uredbi (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka - General Data Protection Regulation GDPR) i Zakonu o provedbi Opće uredbe o zaštiti podataka („Narodne novine“, broj 42/2018) uz primjenu odgovarajućih tehničkih i sigurnosnih mjera, zaštite osobnih podataka od neovlaštenog pristupa, zlouporabe, otkrivanja gubitka ili uništenja.

U privitku ovog Poziva nalaze se:

* Obrazac 1A
* Obrazac 1B
* Obrazac SP
* Obrazac 1N
* Obrazac 2N
1. Punu odgovornost za dostavljene materijale snosi prijavitelj programa. [↑](#footnote-ref-2)